කුඩා දරුවෙකු නැළවීම සඳහා මිදුලේ ගසක බැඳ තිබූ තොටිල්ලකට ගෙල සිරවී 15 හැවිරිදි පිරිමි ළමයකු (09) වැනිදා සවස ජීවිතක්ෂයට පත් වූ බව කැකිරාව පොලිසිය කියයි.කැකිරාව පොලිස් වසමේ, ගොකරැල්ලාගම පදිංචි රුවන් චාමර අත්තනායක පිරිමි දරුවා මෙසේ ජීවිතක්ෂයට පත්ව ඇත.මියගිය දරුවා ඔහුගේ නිවසට යාබද ඥාතියෙකුගේ නිවසේ ගසක සාරියකින් බැඳ තිබූ තොටිල්ලට නැග එහි උඩින් දමා තිබූ ගැටය අතරින් ගෙල තබා ගෙන සිටියදි හදිසියේ ම තොටිල්ල කැරැකී ගෙල සිරවී මේ මරණය සිදුවන්නට ඇති බවට කැකිරාව පොලිසිය සැකකරයි.දරුවා තොටිල්ලේ සිරවී සිටිනු දුටු ඔහුගේ ඥාතියෙකු ප්‍රදේශවාසීන්ගේ ද සහය ඇතිව තොටිල්ලෙන් ඉවතට ගෙන කැකිරාව රෝහලට ප්‍රතිකාර සඳහා රැගෙන ගොස් ඇතත් රෝහලට ඇතුළත් කරන විටත් දරුවා මියගොස් සිටි බව අනාවරණය විය.දරුවාගේ මරණයට හේතුව අනාවරණය කර ගැනීම සඳහා දරුවාගේ සිරුර අනුරාධපුර ශික්ෂණ රෝහලේ විශේෂඥ අධිකරණ වෛද්‍ය ඩී. එල්. වෛද්‍යරත්න මහතා වෙත යොමුකර තිබූ අතර ඊයේ (10) සවස පශ්චාත් මරණ පරීක්ෂණය පැවැත්වුණි..